ลุ้น TMB โชว์กำไรไตรมาส 2 ทะลุ 3 พันลบ. บุ๊กรายได้แบงก์ “ธนชาต”
ลุ้น TMB โชว์กำไรไตรมาส 2 ทะลุ 3 พันลบ. บุ๊กรายได้แบงก์ “ธนชาต”
ลุ้น TMB โชว์กำไรไตรมาส 2 ทะลุ 3 พันลบ. บุ๊กรายได้แบงก์ “ธนชาต”
15 ก.ค. 2563

“ข่าวหุ้นธุรกิจออนไลน์” ได้ทำรวมรวบบทวิเคราะห์เกี่ยวกับหุ้น ธนาคารทหารไทย จำกัด (มหาชน) หรือ TMB หลังใกล้เข้าสู่ช่วงของการรายงานผลการดำเนินงานไตรมาส 2/63 ของสถาบันการการเงิน โดยนักวิเคราะห์คาดการณ์ว่า TMB จะรายงานผลดำเนินงานไตรมาส 2/63 ในวันที่ 17 ก.ค.2563 และส่วนใหญ่มองว่าผลประกอบการของ TMB จะเติบโตขึ้นอย่างโดดเด่นเมื่อเทียบจากปีก่อน จากการรับรู้รายได้ควบรวมกิจการ TBANK
โดย บล.บัวหลวง ระบุในบทวิเคราะห์ว่า คาด TISCO BBL TMB จะรายงานผลการดำเนินงานงวดไตรมาส 1/63 วันที่ 17 ก.ค.2563 ส่วน BAY KBANK SCB KKP รายงาน 20 ก.ค.2563 และ KTC KTB รายงาน 24 ก.ค.2563
ด้าน นักวิเคราะห์ บล.ฟิลลิป (ประเทศไทย) ระบุในบทวิเคราะห์ แนะนำ “ซื้อ” หุ้น TMB ราคาเป้าหมาย 1.30 บาท/หุ้น คงประมาณการกำไรปี 63 ไว้ที่ 15.1 พันล้านบาท เพิ่มขึ้นโดดเด่นถึง 109.5% เมื่อเทียบจากปีก่อน โดยการควบรวมกับ TBANK จะทำให้ TMB เป็นธนาคารที่มีกำไรเติบโตโดดเด่นที่สุดในปีนี้
ทั้งนี้คาดกำไรไตรมาส 2/63 เติบโตสูงเมื่อเทียบจากปีก่อน แต่ลดลงเมื่อเทียบจากไตรมาสก่อน โดยกำไรสุทธิจะอยู่ที่ 4 พันล้านบาท เพิ่มขึ้นถึง 106.9% เมื่อเทียบจากปีก่อน โดยการควบรวมกับ TBANK ทำให้รายได้ทุกประเภทเพิ่มสูงขึ้นมาก อย่างไรก็ตามคาดว่ากำไรในไตรมาสนี้จะลดลง 4.8% เมื่อเทียบจากไตรมาสก่อน เนื่องจากการตั้งสำรองที่เพิ่มสูงขึ้น และรายได้ดอกเบี้ยที่ชะลอตัว
ขณะที่สินเชื่อสุทธิของ TMB ณ สิ้นเดือน พ.ค. นั้นหดตัวจากสิ้นไตรมาส 1/63 ลงไปประมาณ 1.6% ทำให้คาดว่าสินเชื่อ ณ สิ้น  ไตรมาส 2/63 นั้นน่าจะชะลอตัวลงจากไตรมาส 1/63 ซึ่งทำให้ทางฝ่ายคาดว่ารายได้ดอกเบี้ยของ TMB นั้นชะลอตัวไปด้วย ในขณะที่ภาวะเศรษฐกิจที่ชะลอตัว และผลกระทบจาก COVID-19 จะส่งผลให้ NPL เพิ่มสูงขึ้นจาก 2.76%
ส่วน นักวิเคราะห์ บล.ทรีนีตี้ ระบุในบทวิเคราะห์ แนะนำ “ซื้อ” TMB ราคาเป้าหมาย 1.28 บาท/หุ้น คาดกำไรไตรมาส 2/63 ที่ 3,117 ล้านบาท อ่อนตัว 25% เมื่อเทียบจากไตรมาสก่อน และ 63% เมื่อเทียบจากปีก่อน โดยคาดรายได้ดอกเบี้ยสุทธิอ่อนตัว เนื่องจาก NIM ถูกกดดันจากการลดดอกเบี้ยนโยบาย และการลดดอกเบี้ยเพื่อช่วยเหลือลูกค้า ส่วนรายได้ที่มิใช่ดอกเบี้ยอาจเติบโตได้เล็กน้อย โดยกำไรจากเงินลงทุนอาจลดลง แต่มีรายได้ค่าธรรมเนียมจากการทำสัญญากับ Prudential เข้ามาช่วยหนุน
ทั้งนี้อาจยังเห็นการตั้งสำรองส่วนเกิน ทำให้ค่าใช้จ่ายสำรองหนี้สูงใกล้กับไตรมาสก่อน จึงปรับประมาณการกำไรปี 63-64 ลง 13% และ 8% จากประมาณการก่อนหน้า
ขณะที่ บล.ทิสโก้ ประเมินว่า ธนาคารพาณิชย์ไทย 7 แห่ง จะมีกำไรสุทธิรวมสำหรับไตรมาส 2/63 ที่ 3.85 หมื่นล้านบาท ลดลง 20.9% จากปีก่อน และ 8.7% จากไตรมาสก่อน จากการลดลงของส่วนต่างอัตราดอกเบี้ยสุทธิ (NIM) แม้สินเชื่อจะเติบโตแข็งแกร่ง เนื่องจากไม่มีกิจกรรมทางเศรษฐกิจจากช่วงล็อกดาวและต้นทุนเครดิตที่สูงขึ้น และผลกระทบของการแพร่กระจายของโรคระบาดไวรัสโควิด-19 ในระดับสูง
ทั้งนี้คาดว่า TMB จะมีกำไรสุทธิไตรมาสที่ 2/2563 อยู่ที่ 3,568 ล้านบาท เพิ่มขึ้น 86.1% เมื่อเทียบกับช่วงเดียวกันของปีก่อน ที่มีกำไรสุทธิ 1,917 ล้านบาท เป็นผลจากการรวมงบกิจการของธนาคารธนชาต และมีการปรับปรุงประสิทธิภาพอย่างต่อเนื่อง